Sagredo vol implicar a la Diputació de València en la promoció de la Spartan Race
13/10/2015

# Sagredo vol implicar a la Diputació de València en la promoció de la Spartan Race

[![L’alcalde de Paterna amb la diputada provincial de Turisme, Pilar Moncho](/images/noticias/2015/10/alcalde-concejala-turismo.jpg)](/images/noticias/2015/10/alcalde-concejala-turismo.jpg)

13.10.2015

L’alcalde de Paterna s’ha reunit este matí amb la diputada provincial de Turisme, Pilar Moncho, i han acordat presentar un projecte per a fomentar el turisme local durant el cap de setmana de la carrera

L’alcalde de Paterna, Juan Antonio Sagredo, vol implicar a la Diputació de València en la promoció de la Spartan Race, que se celebrarà a Paterna el pròxim 28 d’octubre. Es tracta d’una carrera d’obstacles, l’última jornada de la qual s’ha desenrotllat este passat cap de setmana a Barcelona amb gran èxit de públic, i a la que ja s’han apuntat més de 4.000 persones.

“Paterna acollirà un esdeveniment mundial, que compta amb milers de seguidors, i que vindrà a València després de passar per Madrid i Barcelona”, ha explicat el primer edil. “Una oportunitat única per a mostrar-los als visitants la nostra gastronomia, cultura i costums”, ha assenyalat

Per este motiu, durant la trobada que Juan Antonio Sagredo ha mantingut este matí amb la diputada provincial de Turisme, Pilar Moncho, l’alcalde ha sol•licitat la col•laboració de la Diputació de València “per a promocionar de forma conjunta el comerç i el turisme de Paterna”. El primer edil ha subratllat que la diputada provincial “ha sigut molt receptiva” amb esta idea i, per això, l’Ajuntament presentarà un projecte “per a arribar a un acord i continuar fomentant el turisme local”.

Firma d’un conveni

L’alcalde de Paterna, Juan Antonio Sagredo, i la diputada provincial, Pilar Moncho, han firmat un conveni de col•laboració dotat amb 15.000 euros pel qual recentment es va celebrar la Fira Comercial i Gastronòmica de Paterna. “Va ser un absolut èxit que va atraure milers de visitants, no sols de Paterna, sinó de tota la província de València”, ha conclòs el primer edil.